b'\n_START_ARTICLE_\nPogodba o nerazkritju informacij\n_START_SECTION_\nPredmet\n_START_PARAGRAPH_\nDogovorjeno je lahko splo\xc5\xa1no varovanje vseh izmenjanih informacij ali to\xc4\x8dno dolo\xc4\x8denih dejstev. Najpogosteje gre za informacije v zvezi s poslovanjem, podatke o cenah in kupcih, vsebine patentnih aplikacij ali v splo\xc5\xa1nem za vse informacije, ki jih je mogo\xc4\x8de uporabiti v tr\xc5\xbene namene._NEWLINE_Proti dobrim poslovnim obi\xc4\x8dajem bi bilo, da bi bil predmet informacija, znana javnosti in informacija, ki jo zavezanec pridobi od tretje osebe.\n_START_SECTION_\nStranke\n_START_PARAGRAPH_\nStranka, ki zahteva varovanje je upravi\xc4\x8denec, nasprotna stranka je zavezanec. Najve\xc4\x8dkrat bo zavezanec zunanji sodelavec ali outsourcing podjetje._NEWLINE_Pogodba lahko u\xc4\x8dinkuje enostransko ali vzajemno. V tem primeru sta do varovanja svojih informacij upravi\xc4\x8deni obe stranki._NEWLINE_Dobra praksa je, da je upravi\xc4\x8denec dru\xc5\xbeba in da se pravni akt sestavi tako, da se v razmerje pritegne zakonodaja in sodna praksa s podro\xc4\x8dja varovanja poslovne skrivnosti.\n_START_SECTION_\nUporaba\n_START_PARAGRAPH_\nPogodbe o nerazkritju informacij so nujnost v gospodarskih odnosih, kjer se pojavlja intelektualna lastnina. Prav tako so sestavni del poslovanja visokotehnolo\xc5\xa1kih in startup podjetij._NEWLINE_V praksi je najpogostej\xc5\xa1a uporaba kot raz\xc5\xa1iritev podjemne pogodbe. Tekom pogajanj o delu naro\xc4\x8dnik od podjemnika zahteva podpis PNI (angle\xc5\xa1ko NDA). Ko podjemnik podpi\xc5\xa1e, mu naro\xc4\x8dnik zaupa zadevne informacije, ki jih podjemnik potem uporabi pri svojem delu._NEWLINE_Delavec s pogodbo o zaposlitvi je po zakonu dol\xc5\xbean varovati poslovne skrivnosti, zato razkritje ob\xc4\x8dutljivih informacij brez vnaprej\xc5\xa1njega dogovora ne predstavlja tako velike nevarnosti kot pri podjemni pogodbi.'